b'\n_START_ARTICLE_\nNine\xc4\x8der\n_START_SECTION_\nIme\n_START_PARAGRAPH_\nNine\xc4\x8der je eden od arheolo\xc5\xa1ko najbolje dokazanih kraljev Druge dinastije. Njegovo ime se pojavlja na \xc5\xa1tevilnih kamnitih posodah in glinastih pe\xc4\x8datih iz njegove grobnice v Sakari. \xc5\xa0tevilni artefakti z njegovim imenom izvirajo tudi iz grobnice kralja Peribsena v Abidosu in galerij pod D\xc5\xbeoserjevo Stopni\xc4\x8dasto piramido. Datiranje napisov, zlasti tistih, napisanih s \xc4\x8drnim \xc4\x8drnilom, je povzro\xc4\x8dalo nekaj te\xc5\xbeav. Strokovnjaki za pisavo in arheologi, med njimi Ilona Regulski, poudarjajo, da so ti napisi nekoliko mlaj\xc5\xa1i od napisov na kamnu in pe\xc4\x8datih. Ilona Regulski jih ume\xc5\xa1\xc4\x8da v vladavino kraljev Kasekemvija in D\xc5\xbeoserja in domneva, da izvirajo iz Abidosa. Resnici na ljubo so posode iz alabastra in glinaste vr\xc4\x8de z zelo podobno pisavo in Nine\xc4\x8derjevim imenom odkrili tudi v Peribsenovi grobnici._NEWLINE_Nine\xc4\x8derjevo ime so odkrili tudi na skalnem napisu pri Abu Handalu v Spodnji Nubiji. Napis bi lahko dokazoval, da je Nine\xc4\x8der poslal v to pokrajino svojo vojsko, \xc4\x8deprav o tem na daje nobenih informacij.\n_START_SECTION_\nIdentiteta\n_START_PARAGRAPH_\nNine\xc4\x8der se obi\xc4\x8dajno istoveti z Bane\xc4\x8derjem z Abido\xc5\xa1kega seznama kraljev, Bane\xc4\x8derujem s Sakarskega in Ne\xc4\x8der-renom s Torinskega seznama kraljev. Na Kamnu iz Palerma je nenavadno Nine\xc4\x8derjevo zlato ime Ren-nebu, ki pomeni zlati mladi\xc4\x8d ali zlato tele. Ime se pojavlja \xc5\xbee na artefaltih iz obdobja, ko je bil Nine\xc4\x8der \xc5\xa1e \xc5\xbeiv. Egiptologi, med njimi Wolfgang Helck in Toby Wilkinson, domnevajo, da je bilo ime nekak\xc5\xa1en predhodnik zlatega Horovega imena, ki so ga v kraljevi titularij uvedli pod kraljem D\xc5\xbeoserjem na za\xc4\x8detku Tretje dinastije.\n_START_SECTION_\nKonec vladanja\n_START_PARAGRAPH_\nEgiptologi, kot so Wolfgang Helck, Nicolas Grimal, Hermann Alexander Schl\xc3\xb6gl in Francesco Tiradrittibelieve, so prepri\xc4\x8dani, da je Nine\xc4\x8der zaradi prezapletene dr\xc5\xbeavne uprave kraljestvo razdelil na dve kraljestvi in ju prepustil svojima sinovoma v upanju, da bosta dr\xc5\xbeavo bolje upravljala kot on sam. Egiptologinja Barbara Bell v nasprotju z njimi trdi, da je Egipt pribli\xc5\xbeno takrat prizadela naravna katastrofa, verjetno lakota, ki jo je povzro\xc4\x8dila dolgotrajna su\xc5\xa1a. Nine\xc4\x8der je oskrbo prebivalcev posku\xc5\xa1al re\xc5\xa1iti z razdelitvijo Egipta na dve neodvisni kraljestvi, dokler ne bi lakota minila. Bellova se sklicuje na Kamen iz Palerma, na katerem zapisi o letnih poplavah v tem obdobju omenjajo zelo nizke vodostaje Nila. Njeno teorijo so egiptologi spodbili z novimi izra\xc4\x8duni vodostaja Nila. Seidelmayer je dokazal, da so bili vodostaji Nila od Nine\xc4\x8derjeve vladavine do za\xc4\x8detka Starega kraljestva obi\xc4\x8dajni in da je Bellova spregledala, da so na Kamnu iz Palerma dokumentirane samo meritve nilometrov pri Memfisu in ne tudi drugod ob reki. Dolgotrajna su\xc5\xa1a je zato malo verjeten vzrok za Nine\xc4\x8derjevo delitev dr\xc5\xbeave._NEWLINE_Nejasno je tudi to ali je Nine\xc4\x8derjev naslednik delil prestol z drugim vladarjem ali je bila dr\xc5\xbeava ob njegovi smrti razdeljena na dva dr\xc5\xbeavi. Vsi znani seznami kraljev, Sakarski, Torinski in Abido\xc5\xa1ki, kot Nine\xc4\x8derjevega neposrednega naslednika in Sened\xc5\xbeevega predhodnika omenjajo kralja Vad\xc5\xbeenesa. Po Sened\xc5\xbeu se seznami kraljev, kar se naslednikov ti\xc4\x8de, med seboj razlikujejo. Medtem ko Sakarski in Torinski seznam kot neposredne naslednike omenjata Neferka(re)ja I., Neferkasokarja in Hud\xc5\xbeefo I., jih Abido\xc5\xa1ki seznam presko\xc4\x8di in omenja kralja D\xc5\xbead\xc5\xbeaja, identi\xc4\x8dnega s Kasekemvijem. Egipt je bil razdeljen \xc5\xbee ob Sened\xc5\xbeevem prihodu na prestol. Kralja Sekemib in Peribsen naj bi vladala v Gornjem Egiptu, medtem ko so Sened\xc5\xbe in njegovi nasledniki vladali v Spodnjem Egiptu. Kraljestvo je ponovno zdru\xc5\xbeil kralj Kasekemvi.\n_START_SECTION_\nGrobnica\n_START_PARAGRAPH_\nZa nenavadno veliko mastabo visokega uradnika Ruabena (ali Ni-Ruaba), mastaba S2302, se je neko\xc4\x8d domnevalo, da je bila prvotno za\xc4\x8dasna Nine\xc4\x8derjeva grobnica, dokler niso uredili mesta kraljevega pokopa. Napa\xc4\x8dno razlago je povzro\xc4\x8dilo veliko \xc5\xa1tevilo glinastih pe\xc4\x8datov z Nine\xc4\x8derjevim serekom v Ruabenovi mastabi. Mastaba S2302 je pripadala samo Ruabenu, ki je bil visok uradnik med Nine\xc4\x8derjevo vladavino._NEWLINE_Nine\xc4\x8derjeva galerijska grobnica je pod prehodom Unasove nekropole v Sakari in meri 94 x 106 m. Vhodna klan\xc4\x8dina vodi 25 m globoko v tri galerije v smeri vzhod-zahod, ki se raz\xc5\xa1irijo v labirintu podoben sistem ve\xc5\xbe, preddvorov in prehodov. Deutsches Arch\xc3\xa4ologisches Institut (Nem\xc5\xa1ki arheolo\xc5\xa1ki institut, DAI) je opravil tri izkopavanja, ki so razkrila veliko arhitekturno podobnost z galerijsko grobnico B, v kateri je bil pokopan Nebra ali Hotepsekemvi. DAI je zaklju\xc4\x8dil, da je bila grobnica B zgled za Nine\xc4\x8derjevo grobnico. V njej so odkrili 56 no\xc5\xbeev iz kremena, 44 britev, 44 drugih rezil ter vr\xc4\x8de za vino in pivo. Ju\xc5\xbena galerija je bila skoraj nepo\xc5\xa1kodovana in je vsebovala veliko predmetov iz obdobja, ko je bil Nine\xc4\x8der \xc5\xa1e \xc5\xbeiv. Med njimi je bilo ve\xc4\x8d kot petdeset zape\xc4\x8datenih vinskih vr\xc4\x8dev, nosilne mre\xc5\xbee, leseni skladi\xc5\xa1\xc4\x8dni zaboji in okra\xc5\xa1ene steklenice iz alabastra. Nekaj vinskih vr\xc4\x8dev je bilo iz grobnic pozne Prve dinastije. V drugi galeriji so odkrili maske mumij in \xc5\xbeensko krsto iz ramze\xc5\xa1kega obdobja. Nine\xc4\x8derjevo grobnico so kasneje o\xc4\x8ditno ponovno uporabili. Glavna pogrebna komora je na najbolj jugozahodnem delu grobnice, celotna galerija pa je zelo nestabilna in ji grozi poru\xc5\xa1enje.'